Ehdotus NEUVOSTON ASETUS Eurooppa-kumppanuuksien solmimisesta osana vakautus- ja assosiaatioprosessia

(komission esittämä)

PERUSTELUT

Feirassa kesäkuussa 2000 kokoontunut Eurooppa-neuvosto totesi päätelmissään, että tavoitteena on Länsi-Balkanin maiden mahdollisimman täydellinen yhdentyminen Euroopan poliittiseen ja taloudelliseen valtavirtaan, ja tunnusti maat mahdollisiksi EU:n jäsenehdokkaiksi. Kööpenhaminassa joulukuussa 2002 kokoontunut Eurooppa-neuvosto vahvisti tämän tavoitteen, ja Brysselissä maaliskuussa 2003 kokoontunut Eurooppa-neuvosto esitti päätelmissään, että "Länsi-Balkanin tulevaisuus on EU:ssa".

Thessalonikissa 19. ja 20. kesäkuuta 2003 kokoontunut Eurooppa-neuvosto toisti aikovansa tukea vakaasti, täysimääräisesti ja tehokkaasti Länsi-Balkanin maiden lähentymistä Eurooppaan ja totesi, että "niistä tulee erottamaton osa EU:ta, kun ne täyttävät asetetut kriteerit". Se vahvisti neuvoston Länsi-Balkanista 16. kesäkuuta tekemät päätelmät, myös niiden liitteen Länsi-Balkania koskeva Thessalonikin toimintasuunnitelma: kohti yhdentyvää Eurooppaa, jonka tarkoituksena on tehostaa edelleen EU:n ja Länsi-Balkanin maiden välisiä erityissuhteita hyödyntäen myös laajentumisesta saatuja kokemuksia muun muassa solmimalla Eurooppa-kumppanuuksia.

Ehdokasmaita koskevien liittymiskumppanuuksien mallia mukaillen vakautus- ja assosiaatioprosessiin osallistuville maille (Albania, Bosnia ja Hertsegovina, entinen Jugoslavian tasavalta Makedonia, Kroatia sekä Serbia ja Montenegro Kosovo mukaan luettuna YK:n turvallisuusneuvoston 10. kesäkuuta 1999 antamassa päätöslauselmassa 1244 määritellyllä tavalla) laaditaan Eurooppa-kumppaanuudet. Eurooppa-kumppanuuksien ensisijaiset tavoitteet perustuvat komission vuosikertomuksissa antamiin arviointeihin poliittisista, taloudellisista ja strategisista painopisteistä ottaen asianmukaisesti huomioon Eurooppa-neuvoston vahvistamat jäsenyyskriteerit sekä Länsi-Balkanin erityiskysymykset. Eurooppa-kumppanuuksissa yksilöidään ensisijaiset toimet, joilla tuetaan pyrkimyksiä lähentyä Euroopan unionia ja joihin edistystä voidaan verrata. Niissä otetaan huomioon kunkin maan kehitystaso ja erityistarpeet ja ne laaditaan kyseisen maan kanssa käydyn yhteydenpidon jälkeen. Komissiota on pyydetty toimittamaan ensimmäiset Eurooppa-kumppanuudet neuvostolle hyväksyttäviksi seuraavien vakautus- ja assosiaatioprosessin vuosikertomusten (vuoden 2004 maaliskuun loppu) kanssa liittymiskumppanuuksissa käytetyn menettelymallin mukaisesti.

Maiden odotetaan vastaavan Eurooppa-kumppanuuksiin valmistelemalla ja panemalla täytäntöön suunnitelmat, joihin sisältyy aikataulu ja yksityiskohtaiset tiedot siitä, millä taloudellisilla ja henkilövoimavaroilla ne aikovat tarttua Eurooppa-kumppanuuksien ensisijaisiin toimiin. Komissio seuraa säännöllisesti ensisijaisten toimien täytäntöönpanon edistymistä erityisesti vuosikertomuksissa ja vakautus- ja assosiaatioprosessiin kuuluvien rakenteiden avulla.

Tässä ehdotuksessa annetaan Länsi-Balkanin maille laadittaville Eurooppa-kumppanuuksille oikeusperusta, joka neuvoston olisi hyväksyttävä määräenemmistöllä. Neuvosto hyväksyy määräenemmistöllä myös Eurooppa-kumppanuuksien ensisijaiset tavoitteet. Ehdotetulla puiteasetuksella ei ole taloudellisia vaikutuksia. Yhteisön tuki jatkuu nykyisten rahoitusvälineiden, etenkin 5. joulukuuta 2000 annetun neuvoston asetuksen (EY) N:o 2666/2000 (Cards), mukaisena tukena.

2003/0267 (CNS)

Ehdotus NEUVOSTON ASETUS Eurooppa-kumppanuuksien solmimisesta osana vakautus- ja assosiaatioprosessia

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen, ja erityisesti sen 181 a artiklan 2 kohdan ensimmäisen virkkeen,

ottaa huomioon komission ehdotuksen [1],

[1] EUVL C [...], [...], s. [...].

ottaa huomioon Euroopan parlamentin lausunnon [2],

[2] EUVL C [...], [...], s. [...].

sekä katsoo seuraavaa:

(1) Feirassa 19 ja 20 päivänä kesäkuuta 2000 kokoontunut Eurooppa-neuvosto vahvisti, että tavoitteena on Länsi-Balkanin maiden mahdollisimman täydellinen yhdentyminen Euroopan poliittiseen ja taloudelliseen valtavirtaan, ja tunnusti kaikki asianomaiset maat mahdollisiksi Euroopan unionin jäsenehdokkaiksi.

(2) Euroopan unionin ja vakautus- ja assosiaatioprosessiin kuuluvien maiden valtion ja hallitusten päämiehet tunnustivat 24 päivänä marraskuuta 2000 Zagrebissa pitämänsä huippukokouksen julistuksessa, että jäsenyysmahdollisuutta tarjotaan Kööpenhaminassa kesäkuussa 1993 kokoontuneen Eurooppa-neuvoston määrittelemien arviointiperusteiden täyttymisen ja etenkin alueellista yhteistyötä koskevien vakautus- ja assosiaatiosopimusten täytäntöönpanon edistymisen perusteella.

(3) Thessalonikissa 19 ja 20 päivänä kesäkuuta 2003 kokoontunut Eurooppa-neuvosto toisti aikovansa tukea vakaasti, täysimääräisesti ja tehokkaasti Länsi-Balkanin maiden lähentymistä Eurooppaan. Se vahvisti neuvoston 16 päivänä kesäkuuta 2003 tekemät päätelmät, myös niiden liitteen Länsi-Balkania koskeva Thessalonikin toimintasuunnitelma: kohti yhdentyvää Eurooppaa. Thessalonikin toimintasuunnitelmassa yksilöidään tapoja ja keinoja voimistaa vakautus- ja assosiaatioprosessia, mukaan luettuna Eurooppa-kumppanuuksien laatiminen.

(4) Euroopan unionin ja Länsi-Balkanin maiden 21 päivänä kesäkuuta 2003 Thessalonikissa pitämän huippukokouksen julistuksessa Thessalonikin toimintasuunnitelmaa pidetään Euroopan unionin ja Länsi-Balkanin maiden yhteisenä suunnitelmana, jonka täytäntöönpanoon molemmat sitoutuvat.

(5) Länsi-Balkanin maiden Eurooppa-kumppanuuksissa yksilöidään ensisijaiset toimet, joilla tuetaan pyrkimyksiä lähentyä Euroopan unionia ja joihin edistystä voidaan verrata. Niitä mukautetaan maakohtaisten erityistarpeiden ja valmiustason sekä vakautus- ja assosiaatioprosessin, alueellinen yhteistyö mukaan luettuna, erityispiirteiden mukaan. Vakautus- ja assosiaatioprosessi säilyy yleisenä kehyksenä lähestymistavassa Länsi-Balkanin maihin unionin jäsenyyteen saakka.

(6) Eurooppa-kumppanuuksia, jotka pidetään tarpeen mukaan ajan tasalla, tarvitaan Länsi-Balkanin maiden auttamiseen niiden valmistautuessa jäsenyyteen johdonmukaisissa puitteissa ja laatiessa suunnitelmia, joihin sisältyy aikataulu ja yksityiskohtaiset tiedot toimenpiteistä, joilla ne aikovat täyttää edellytykset yhdentyäkseen läheisemmin Euroopan unioniin.

(7) Yhteisön tuessa olisi aiheellista keskittyä rahoitustuelle suuntaviivat tarjoavien Eurooppa-kumppanuuksien yhteydessä määriteltäviin haasteisiin, jotka muodostuvat ennalta määriteltyjen periaatteiden, ensisijaisten tavoitteiden ja ehtojen perusteella.

(8) Vakautus- ja assosiaatioprosessiin liittyvää yhteisön tukea Länsi-Balkanin maille annetaan asianomaisista rahoitusvälineistä ja neuvoston asetuksen (EY) N:o 2666/2000 [3] mukaisesti. Tämän vuoksi tällä asetuksella ei ole taloudellisia vaikutuksia.

[3] EYVL 306, 7.12.2000, s. 1.

(9) Yhteisön tuen muodostavien rahoitusvarojen ohjelmasuunnittelun perustana olisi oltava Eurooppa-kumppanuuksien ensisijaiset tavoitteet, ja niistä olisi päätettävä asianomaisissa rahoitusvälineissä vahvistettujen menettelyjen mukaisesti.

(10) Eurooppa-kumppanuuksien ensisijaisten tavoitteiden tarkistuksilla voi olla huomattavaa poliittista vaikutusta suhteisiin Länsi-Balkanin maiden kanssa. Tästä syystä neuvoston on aiheellista vahvistaa kussakin Eurooppa-kumppanuudessa sovellettavat periaatteet, ensisijaiset tavoitteet ja ehdot.

(11) Vakautus- ja assosiaatioprosessin vuosikertomukset samoin kuin muut vakautus- ja assosiaatioprosessin mekanismit ovat keskeisiä Eurooppa-kumppanuuksien asianmukaisen täytäntöönpanon ja seurannan varmistamiseksi,

ON ANTANUT TÄMÄN ASETUKSEN:

1 artikla

Albanian tasavaltaa, Bosnia ja Hertsegovinaa, entistä Jugoslavian tasavaltaa Makedoniaa, Kroatian tasavaltaa sekä Serbia ja Montenegroa Kosovo mukaan luettuna Yhdistyneiden Kansakuntien turvallisuusneuvoston 10 päivänä kesäkuuta 1999 antamassa päätöslauselmassa 1244 määritellyllä tavalla, jäljempänä 'kumppanit', varten laaditaan Eurooppa-kumppaanuudet. Eurooppa-kumppanuudet tarjoavat puitteet kumppaneiden erilaisten tilanteiden sekä vakautus- ja assosiaatioprosessin, vakautus- ja assosiaatiosopimukset mukaan luettuina, ja varsinkin alueellisen yhteistyön täytäntöönpanon analyysiin perustuville ensisijaisille toimille, joihin läheisemmän Euroopan unioniin yhdentymisen valmisteluissa on keskityttävä Eurooppa-neuvoston määrittelemien edellytysten mukaisesti.

2 artikla

Neuvosto päättää komission ehdotuksesta määräenemmistöllä Eurooppa-kumppanuuksiin sisällytettävistä periaatteista, ensisijaisista tavoitteista ja ehdoista sekä niiden mahdollisista myöhemmistä mukautuksista.

3 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja